
A hexaploid szilva termékenyülési viszonyait meghatározó lókusz variabilitása

A Prunus nemzetségen belüli önmeddőség kialakulásában az S-lókusz két génje játszik szerepet, az S-ribonukleáz (S-RN-áz) és az S-haplotípusra specifikus F-box (SFB). A gének szekvenciáiban jelenlévő variabilitás ad lehetőséget az allélspecifikus felismerési rendszer, a gametofitikus inkompatibilitás kialakulásához. Az eddig főleg diploid fajokban jellemzett rendszert e dolgozatban a poliploid növények esetében vizsgáltuk, célunk a hexaploid szilva S-allél-rendszerének megismerése volt.
Összesen 17, gazdasági szempontból jelentős szilvafajta S-genotípusának részleges meghatározását végeztük el. A korábban azonosított három európai szilva S-allél mellett (S5; S6; S9) 13 új S-RN-áz allélt mutattunk ki, melyek közül 10 S-allél részleges nukleotidsorrendjét sikerült meghatároznunk (S10-S19). Az S10-S22 allélokat az első, illetve második intronrégiók nagymértékű variabilitása valamint a C2 és C3 régió közötti szakaszok, tehát a hipervariábilis régió (RHV) egyedi DNS-szekvenciája alapján azonosítottuk.
Az azonosított allélok közül az S10, S11, S14 100%-os egyezést mutatott a P. salicina egy-egy alléljával, melyek közül az S14-allél a P. spinosa egy másik alléljával is 100%-ban megegyezik a vizsgált szakaszon. Az S12 és S13-allél szintén a P. salicina egyik alléljával volt homológ, de 100%-os hasonlóságot csak az aminosav-szekvenciában mutatott. Az S15-ként elnevezett allél egy kajszialléllal egyezett meg. Ezek viszonylag recens introgressziós események lenyomatának tekinthetők és alátámaszthatják az európai szilva komplex eredetét.
Az európai szilva és a feltételezett szülőfajok S-allél-készletének átfedése tekintetében a kökény és a cseresznyeszilva S-alléljai csak egy-egy szilvaalléllal mutattak jelentős mértékű egyezést. Ezzel szemben nagymértékű azonosságot mutattunk ki a szilva S6-allélja és a P. salicina, P. armeniaca, P. persica, P. mira, P. avium, P. dulcis, P. webbi és P. cerasifera fajok egy-egy allélja között. A feltételezett transz-specifikus allélok vizsgált aminosavszekvenciáinak illesztése és filogenetikai elemzése igazolta, hogy ha a közös eredetű allél specifitása valamelyik leszármazási ágon megváltozik, a szekvenciák evolválódásának üteme is eltérő lesz, ami diagnosztikus jelként értékelhető a megváltozott allélspecifitás alátámasztása érdekében.
Az európai szilvafajták S-genotípusainak azonosítása mind gyakorlati, mind kultúrevolúciós szempontból értékes eredményeknek tekinthetők és fontos alapját képezik további vizsgálatoknak.



